Vremea în Capitală devine instabilă de marţi după-amiaza / Vor fi perioade cu averse şi descărcări electrice, până joi
Meteorologii prognozează pentru zona municipiului Bucureşti o vreme, în general, instabilă începând de marţi după-amiaza până joi dimineaţa, cu intervale în care se vor semnala averse şi descărcări electrice.
Conform Administraţiei Naţionale de Meteorologie (ANM), în perioada 21 mai, ora 16:00 – 22 mai, ora 9:00, cerul va fi variabil, cu înnorări temporar accentuate în a doua parte a nopţii când va creşte probabilitatea pentru averse şi descărcări electrice. Vântul va sufla slab şi moderat, iar la începutul intervalului temperatura va fi de 25 – 26 de grade, apoi va scădea, astfel că minima nopţii va oscila între 11 şi 13 grade, transmite Agerpres.
Totodată, în intervalul 22 mai, ora 9:00 – 23 mai, ora 9:00, în Capitală, vremea va fi în general instabilă, cu cer înnorat. Vor fi perioade cu averse şi descărcări electrice, vântul va sufla slab şi moderat, posibil cu intensificări în timpul ploilor. Temperatura maximă va fi de 24 – 26 de grade, iar cea minimă de 12 – 14 grade.
ANM a emis, marţi, două atenţionări Cod galben de instabilitate atmosferică temporar accentuată şi cantităţi însemnate de precipitaţii, valabile în primă fază, până miercuri dimineaţa în nouă judeţe din Oltenia şi Banat (Vâlcea, Olt, Dolj, Gorj, Mehedinţi, Caraş-Severin, Hunedoara, Timiş şi Arad), iar ulterior până joi în aproape jumătate din ţară.
În zonele vizate, instabilitatea atmosferică se va accentua treptat şi se va manifesta prin intensificări ale vântului, vijelii (viteze de 50 – 70 km/h), averse torenţiale, frecvente descărcări electrice şi, izolat, căderi de grindină.
De asemenea, în intervale scurte de timp sau prin acumulare, cantităţile de apă vor fi de 20 – 25 l/mp şi, pe arii mai restrânse, de peste 40 l/mp.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank